**Polarled** er gassrørledning i Norskehavet som går fra Aasta Hansteen-feltet til prosessanlegget på Nyhamna. Den ble satt i drift 16. desember 2018.
Polarled, med sine 482 kilometer, er den første rørledningen som krysser polarsirkelen til havs på norsk sokkel.

Rørledningen består av 40 000 rørdeler og ble fullført i september 2015.

Klimatiske og fysiske forhold
-----------------------------

Polarled ligger nesten 1300 meter under havoverflaten, noe som satt verdensrekord for dypvannsinstallasjon av 910 mm (36 ") rørledninger. Rørledningene ble lagt på et svært ujevnt terreng, hvor gamle isfjell har erodert havbunnen, noe som gav frie spenn på opp til 200 meter.

Analyser av hele ruten avdekket cirka 85 steder hvor rørledningens belastninger ville overstige tillatte belastninger på grunn av de frie spenn. For disse stedene ble det vurdert hvordan inngrep i havbunnen kan gjøres mest mulig effektivt – enten ved å fjerne topper og «skuldre» ved grøfting, eller ved installasjon av støtte i fjellet ved de frie spennene. Et stort antall støtter og grøfting viste seg å bli nødvendig.

Kapasitet og tilknytninger
--------------------------

Transportkapasiteten for gass er ca. 70 millioner standardkubikkmeter pr. dag.

Heidrunfeltet og Dvalinfeltet (via Heidrun) vil iløpet fjerde kvartal 2020 tilknyttes Polarled.

Det er installert seks tilknytningspunkter underveis på rørledningen for at fremtidige felt skal kunne koble seg på.

### Marked

Ved å forbinde Aasta Hansteen til Nyhamna med Polarled-rørledningen, kan også gassen herfra nå markedene i Storbritannia og på kontinentet. Fra Nyhamna går rørledningen Langeled til England via knutepunktet på Sleipnerfeltet, som også er tilknyttet Statpipe som eksporterer norsk gass til kontinentet.

Lønnsomhet
----------

WWF Norge uttalte i 2018 at Polarled kan påføre staten et tap på over 13 milliarder kroner. Bakgrunnen for dette er at økonomien i prosjektet skulle sikres ved at flere tilstøtende felt skulle kobles på Polarled.

To av disse prosjektene, Kristinfeltet og Linnorm, er foreløpig lagt på is på grunn av manglende lønnsomhet.

Kritikere mener at WWF konkluderer for tidlig, da det finnes det flere funn som er aktuelle for utbygging om noen år når det blir ledig kapasitet i rørledningen.

Operatør
--------

Gassco er operatør og har ansvar for den norske gassinfrastrukturen. Shell er teknisk tjenesteyter for Nyhamna prosessanlegg.

Referanser
----------

1. ↑  «Oppstart av Polarled». *www.gassco.no* **(norsk)**. Arkivert fra originalen 24. september 2020. Besøkt 24. februar 2020.
2. 1 2  «Aasta Hansteen-rør 4,5 milliarder billigere enn planlagt». *sysla.no*. 4. mai 2017.
3. 1 2  «Spår milliardtap på gigant-rør». *NRK*. 28. juni 2018.
4. ↑  «Nyhamna - equinor.com». *www.equinor.com* **(norsk)**. Arkivert fra originalen 26. september 2019. Besøkt 24. februar 2020.
5. ↑  «Polarled: Banebrytende undersjøiske rørledninger krysser polarsirkelen». *Rambøll* **(norsk)**. Besøkt 24. februar 2020.
6. ↑  «Nå er den 3500 tonn tunge modulen klar for Heidrun-plattformen». *sysla.no*. 18. juli 2019.
7. ↑  «Satser 10 milliarder på sitt første utbyggingsprosjekt på norsk sokkel». *e24.no*. 3. oktober 2016.
8. ↑  «Gassfeltet Dvalin». *Wintershall Dea Norge*. Besøkt 24. februar 2020.
9. ↑  «Polarled har kommet frem til Aasta Hansteen». *sysla.no*. 29. september 2015.
10. ↑  «Statoil dropper gassledning til to milliarder». *e24.no*. 9. januar 2014.
11. ↑  «Polarled». *www.gassco.no* **(norsk)**. Arkivert fra originalen 9. august 2020. Besøkt 24. februar 2020.

|  |  |
| --- | --- |
| Oppslagsverk/autoritetsdata | Store norske leksikon
 |